Správa o priebehu a výsledkoch VII. zasadania Zmiešanej slovensko-maďarskej               komisie pre záležitosti menšín

Základné údaje o činnosti zmiešanej komisie

Zmiešaná slovensko-maďarská komisia pre záležitosti menšín bola zriadená v zmysle Protokolu medzi Ministerstvom zahraničných vecí SR a Ministerstvom zahraničných vecí MR zo dňa 24. novembra 1998 ako jeden z jedenástich (dnes dvanástich) orgánov slúžiacich napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou z roku 1995 (v ďalšom texte “základná zmluva”). Podľa čl. 15 ods. 6 základnej zmluvy má zmiešaná komisia právo predkladať odporúčania vládam Slovenskej republiky a Maďarskej republiky.

Doteraz sa uskutočnilo šesť zasadaní zmiešanej komisie (ustanovujúce zasadanie - 8. februára 1999, Budapešť; II. zasadanie -  29. september 1999, Bratislava; III. zasadanie - 23. február 2000, Budapešť; IV. zasadanie – 5. júna 2003, Bratislava, V. zasadanie – 15. novembra 2005, Budapešť, VI. zasadanie – 22. septembra 2006, Bratislava). 

Na uvedených zasadaniach boli prijaté zápisnice, ktoré obsahujú odporúčania adresované vládam oboch štátov a vyhodnotenie odporúčaní z predchádzajúcich zasadaní komisie. 

Počnúc V. zasadaním zmiešaná komisia tiež posudzuje vykonávanie Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry z 12. decembra 2003. 

Po zasadaní schvaľuje vláda Slovenskej republiky uznesenie vzťahujúce sa na príslušné zasadanie zmiešanej komisie: uznesenie č. 321/99 zo dňa 28. apríla 1999 k správe z ustanovujúceho zasadania, uznesenie č. 79/2000 zo dňa 9. februára 2000 k správe z II. zasadania, uznesenie č. 631/2001 zo dňa 3. júla 2001 k správe z III. zasadania, uznesenie č. 72/2004 zo dňa 28. januára 2004 k správe zo IV. zasadania, uznesenie č. 414/2006 zo dňa 10. mája 2006 k správe z V. zasadania, uznesenie č. 1059/2006 zo dňa 13. decembra 2006 k správe zo VI. zasadania). 

Zmeny v zložení národných častí zmiešanej komisie v roku 2007

	V roku 2007 došlo k čiastočným zmenám v zložení slovenskej časti zmiešanej komisie. Novým členom zmiešanej komisie je zástupca Ministerstva kultúry SR Pavel Mikula, riaditeľ odboru národnostných menšín a znevýhodnených skupín obyvateľstva. V súvislosti so zmenami na postoch riaditeľov 2. teritoriálneho odboru a odboru ľudských práv Ministerstva zahraničných vecí SR sú novými členmi zmiešanej komisie Janka Burianová a Zuzana Topoľská. Došlo k zmene aj na poste tajomníka slovenskej časti zmiešanej komisie (Michaela Ležáková – odbor ľudských práv, Ministerstvo zahraničných vecí SR).

K čiastočným zmenám došlo aj v zložení maďarskej časti zmiešanej komisie. Hlavným dôvodom týchto zmien bola integrácia Úradu pre Maďarov v zahraničí a Úradu pre národnostné a etnické menšiny s Úradom predsedu vlády MR. Problematika zahraničných Maďarov a národnostných a etnických menšín je od začiatku roku 2007 v kompetencii odborného štátneho tajomníka Úradu predsedu vlády Maďarskej republiky pre národnú politiku, ktorému podlieha sekcia záležitostí národnej politiky a sekcia národnostných a etnických menšín. 	

Zmeny sa nedotkli zastúpenia predstaviteľov slovenskej národnostnej menšiny žijúcej v Maďarsku a maďarskej národnostnej menšiny žijúcej na Slovensku. Aktuálne zloženie oboch národnostných častí zmiešanej komisie tvorí prílohu zápisnice zo VII. zasadania.

Príprava VII. zasadania zmiešanej komisie

	Maďarská strana v máji 2007 neformálne informovala o zámere uskutočniť zasadanie zmiešanej komisie v septembri 2007. V nadväznosti na uvedené sa dňa 22. mája 2007 uskutočnilo na Ministerstve zahraničných vecí Slovenskej republiky stretnutie slovenskej časti zmiešanej komisie, ktorého predmetom bolo prerokovanie aktuálneho stavu plnenia odporúčaní z predchádzajúcich zasadnutí a formulácia nových odporúčaní. Slovenská časť zmiešanej komisie tiež posúdila vykonávanie Dohody medzi vládou SR a vládou MR o vzájomnej podpore národnostných menšín v oblasti vzdelávania a kultúry z decembra 2003. Na zasadaní slovenskej časti zmiešanej komisie sa zúčastnili všetci jej členovia, čo svedčí o dôležitosti, ktorú tomuto fóru pripisujú a serióznom záujme na napredovaní v práci zmiešanej komisie. 

	Dňa 24. júla 2007 sa v Budapešti na Úrade predsedu vlády MR uskutočnilo stretnutie spolupredsedov zmiešanej komisie, ktorého cieľom bola príprava VII. zasadania Zmiešanej slovensko-maďarskej komisie pre záležitosti menšín. Na stretnutí spolupredsedov bol dohodnutý aj predbežný termín konania zmiešanej komisie (11. september), ktorý bol následne prostredníctvom tajomníkov slovenskej a maďarskej časti zmiešanej komisie zmenený na 18. september 2007.  

	Príprava VII. zasadania spočívala aj v zosúladení návrhov znenia zápisnice. Strany sa dohodli aj na prijatí nových odporúčaní, ktorých presné znenie bolo dohodnuté na samotnom zasadaní zmiešanej komisie. Na základe pracovných rokovaní sa dospelo k určitému kompromisnému zneniu zápisnice, ktoré však bolo predmetom ďalších rokovaní a spresnení počas samotného VII. zasadania zmiešanej komisie. 

VII. zasadanie zmiešanej komisie 

	VII. zasadanie sa uskutočnilo dňa 18. septembra 2007 v Budapešti v budove Úradu predsedu vlády Maďarskej republiky. Rokovanie viedli spolupredsedovia zmiešanej komisie, za slovenskú stranu veľvyslanec Miroslav Mojžita, za maďarskú stranu štátny tajomník Úradu predsedu vlády MR Ferenc Gémesi.

	Strany sa zhodli v tom, že zmiešaná komisia v súlade so Zmluvou o dobrom susedstve a priateľskej spolupráci uzavretej medzi Slovenskou republikou a Maďarskou republikou, ďalšími dvojstrannými dohodami a medzinárodnými dokumentmi svojou činnosťou úspešne pomáha zlepšeniu situácie maďarskej menšiny žijúcej v Slovenskej republike a slovenskej menšiny žijúcej v Maďarskej republike. Konštatovali, že členstvo obidvoch krajín v Európskej únii zabezpečuje priaznivé možnosti z hľadiska posilnenia spolupráce a zmiešaná komisia je efektívnym nástrojom pozitívneho riešenia prípadných otvorených otázok spadajúcich do jej kompetencie v európskom duchu dobrosusedskej spolupráce.

	Zmiešaná komisia vysoko ocenila výsledky nedávneho oficiálneho bilaterálneho stretnutia predsedov vlád Slovenskej republiky a Maďarskej republiky dňa 18. júna 2007 v Bratislave. Vyjadrila presvedčenie, že toto stretnutie pozitívne ovplyvní ďalší rozvoj bilaterálnych vzťahov a prijatý balík opatrení prispeje k prehĺbeniu kontaktov medzi obidvomi národmi, lepšiemu vzájomnému pochopeniu a zároveň poslúži zlepšeniu postavenia národnostných menšín. 

Ako členské štáty Európskej únie strany zdôraznili význam ďalšieho rozvoja cezhraničnej a regionálnej spolupráce a v tejto súvislosti konštatovali možnosť využitia rozvojovej spolupráce aj na prospech národnostných menšín.   

	Strany uvítali, že na práci zmiešanej komisie sa aktívne zúčastňujú aj zástupcovia Maďarov na Slovensku a Slovákov v Maďarsku, lebo ich spolupôsobenie vo veľkej miere  napomáha to, aby komisia zohľadnila ich potreby a požiadavky.

	Zmiešaná komisia zhodnotila plnenie odporúčaní zo svojich  predchádzajúcich zasadaní. Predmetom hodnotenia boli nielen tzv. prioritné odporúčania, t. j. ktorým je potrebné v najbližšom období venovať osobitnú pozornosť (príloha - článok II. zápisnice), ale aj odporúčania z predchádzajúcich zasadaní zmiešanej komisie, ktorých plnenie strany naďalej považujú za svoju úlohu (príloha - článok III. zápisnice). Pri niektorých odporúčaniach z predchádzajúcich zasadaní došlo k  preformulovaniu ich znenia, čím sa prispôsobili aktuálnemu stavu plnenia alebo možnostiam ich plnenia. Zohľadnené boli aj aktuálne požiadavky predstaviteľov slovenskej menšiny v Maďarsku (napríklad pretrvávajúce problémy s financovaním týždenníka Ľudové noviny, zabezpečenie financovania verejných vzdelávacích inštitúcií prevzatých Celoštátnou slovenskou samosprávou, zabezpečenie štipendijného systému Celoštátnej slovenskej samosprávy, atď.).  Prijatých bolo 10 nových odporúčaní – 5 pre obidve strany, 1 pre slovenskú stranu a 4 pre maďarskú stranu (príloha – článok II. zápisnice). 

Súčasne bolo dohodnuté, že odporúčanie č. 3 z V. zasadania, týkajúce sa Univerzity J. Selyeho v Komárne už nebude predmetom rokovaní  zmiešanej komisie, keďže jeho riešenie je súčasťou dokumentu prijatého predsedami vlád SR a MR dňa 18. júna  2007 v Bratislave. 

Zmiešaná komisia v súlade s článkom 6  Dohody medzi vládou Slovenskej republiky a vládou Maďarskej republiky uzavretej 12. decembra 2003 o vzájomnej podpore národnostných menšín v oblasti vzdelávania a kultúry zhodnotila plnenie dohody a konštatovala, že poskytovanie podpôr zo strany obidvoch štátov prebieha v súlade s dohodou. 

	Rokovanie zmiešanej komisie sa ukončilo podpísaním zápisnice spolupredsedami zmiešanej komisie. Spokojnosť s priebehom a výsledkami zasadania vyslovili členovia slovenskej i maďarskej časti komisie  vrátane zástupcov oboch menšín.

Stav realizácie odporúčaní z predchádzajúcich zasadaní zmiešanej komisie a prijaté nové odporúčania 

Spomedzi odporúčaní z predchádzajúcich zasadaní zmiešanej komisie väčšina nie je formulovaná ako jednorazová úloha, ale predpokladá pravidelné a priebežné plnenie. Zmiešaná komisia sa zhodla, že naďalej je potrebné venovať osobitnú pozornosť plneniu  19 odporúčaní z predchádzajúcich zasadaní zmiešanej komisie – 6 pre obidve strany, 6 pre slovenskú stranu a 7 pre maďarskú stranu. Tieto sú uvedené v článku II. zápisnice (príloha). 

Okrem odporúčaní, ktorých plneniu je potrebné venovať osobitnú pozornosť, strany zhodnotili aj plnenie odporúčaní z predchádzajúcich zasadaní, ktorých plnenie strany naďalej považujú za svoju úlohu (článok III. zápisnice- príloha), pričom niektoré z týchto odporúčaní boli preformulované berúc do úvahy aktuálny stav plnenia odporúčania (napr. odporúčanie č. 11 zo IV. zasadania pre obidve strany, týkajúce sa rozvoja knižníc s fondom kníh v slovenskom a maďarskom jazyku v SR a MR). Strany konštatovali čiastočné splnenie odporúčania č. 16 zo IV. zasadania pre obidve strany týkajúce sa ukončenia rekonštrukčných prác Mikszátovho pamätného domu v Sklabinej a dohodli sa na modifikácii príslušného odporúčania.

Formulovaných bolo 10 nových odporúčaní, ktoré boli označené ako prioritné a zaradené do článku II. zápisnice, t. j. k odporúčaniam, ktorých plneniu je v blízkej budúcnosti potrebné venovať osobitnú pozornosť. Päť odporúčaní je určených pre obidve strany, pričom jedno z odporúčaní sa týka problematiky cezhraničnej spolupráce, ktorá  vecne spadá do kompetencie zmiešanej slovensko-maďarskej komisie pre cezhraničnú spoluprácu. Vzhľadom na uvedené sa realizácia uvedeného odporúčania dáva do pozornosti ministrov vnútra a výstavby a regionálneho rozvoja Slovenskej republiky. Výlučne pre slovenskú stranu bolo formulované jedno odporúčanie. Pre maďarskú stranu boli prijaté štyri nové odporúčania. 

Prehľad nových odporúčaní prijatých na VII. zasadaní zmiešanej komisie s určením kompetentných subjektov ich realizácie

Pre obidve strany:

1. Strany spoločne preskúmajú možnosť zriadenia výstavy Madácha v Dolnej Strehovej  Popritom navrhujú v duchu Operačného programu európskej územnej spolupráce 2007 - 2013 medzi Slovenskom a Maďarskom vytvorenie kultúrneho turizmu viažuceho   sa na pamätné miesta Madácha a Mikszátha a sieť etnografických zbierok Slovákov v Maďarsku,  organizovanie literárnych exkurzií, spoločne podporia usporiadanie v ročnom alebo dvojročnom intervale Literárnych dní Mikszátha a Madácha a na to sa viažucej série kultúrnych podujatí, resp.  intenzívnejšie spopulárnenie Madáchovho dňa v Balašských Ďarmotách v obidvoch krajinách.  

v kompetencii: Ministerstvo kultúry SR

2. Strany odporúčajú zintenzívniť interregionálne vzťahy na rôznych úrovniach – medzi regiónmi, mikroregiónmi, obcami a mestami, spoločné iniciatívy a projekty v oblasti hospodárstva, infraštruktúry a ľudských zdrojov – na  ktorých realizáciu je potrebné účinnejšie než doteraz využiť zdroje EÚ. Strany požiadajú zmiešanú komisiu pre cezhraničnú spoluprácu, aby uvedené zohľadnila v budúcom období vo svojej činnosti.  

do pozornosti: Ministerstvo vnútra SR, Ministerstvo výstavby a regionálneho rozvoja SR

3. Strany sa do 31. decembra 2007 vyjadria k možnosti určenia zdrojov slúžiacich na podporu štipendijného systému Celoštátnej slovenskej samosprávy. 

v kompetencii: Ministerstvo školstva SR, Úrad pre Slovákov v zahraničí

4. Strany uskutočnia kroky k vzniku maďarského osvetového inštitútu na Slovensku, ktorý budú financovať spoločne obidve krajiny. Odporúčajú, aby sa vytvárajúci inštitút  napojil na personálnu a vecnú infraštruktúru osvetového inštitútu Csemadok /Dunajská Streda/.

v kompetencii: Ministerstvo kultúry SR

5. Strany budú presadzovať, aby na stretnutí expertov bolo vyjasnené, aký bude vplyv plánovaného prechodu na digitálne vysielanie na celkové rozhlasové a televízne vysielanie a aby o tom rokovali s predstaviteľmi menšín. 

v kompetencii: Ministerstvo kultúry SR

Pre slovenskú stranu:

6. Slovenská strana uskutoční kroky k zlepšeniu finančných a technických podmienok vysielania rádia Patria. 

v kompetencii: Ministerstvo kultúry SR

Pre maďarskú stranu:

7. Maďarská strana nástrojmi stanovenými v zákone o štátnom rozpočte  naďalej zabezpečí výdavky pre činnosť verejných vzdelávacích inštitúcií prevzatých  Celoštátnou slovenskou samosprávou /Békešská Čaba, Nové Mesto pod Šiatrom, Sarvaš/. Zmiešaná komisia upozorňuje príslušné maďarské orgány, aby pri vytváraní pravidiel zohľadnili požiadavky na financovanie týchto inštitúcií.

8. Podporí druhú etapu výstavby v súčasnosti štvortriednej školy v Lucíne cez projekt podaný zriaďovateľom s cieľom zachovať výučbu slovenského jazyka v regióne Salgotariánu.

9. Maďarská strana – pokiaľ možno nie formou projektov – zabezpečí pre Výskumný ústav Slovákov v Maďarsku s ročnou pravidelnosťou tzv. vydavateľskú podporu a podporu na organizovanie podujatí. 

10. Zabezpečí materiálnu podporu na základe požiadaviek vydavateľa na vydávanie časopisov domácej slovenskej kultúry a vedy aspoň na takej úrovni, ktorá zabezpečí ich zachovanie.

Prehľad odporúčaní z predchádzajúcich zasadaní zmiešanej komisie, ktorým je potrebné v najbližšom období venovať osobitnú pozornosť: 

  Určenie kompetentných subjektov pri odporúčaniach pre obidve strany a odporúčaní určených výlučne pre slovenskú stranu vychádza z uznesenia vlády SR k správe z príslušného zasadania zmiešanej komisie. 

Odporúčania, ktorých znenie bolo počas VII. zasadania upravené sú označené znakom „*“.

Pre obidve strany:

Odporúčanie č. 2 zo IV. zasadania v upravenej forme:
Strany v spolupráci s expertmi oboch štátov budú pomáhať pri priebežnom uverejňovaní najdôležitejších slovenských právnych predpisov v maďarskom jazyku a najdôležitejších maďarských právnych predpisov v slovenskom jazyku, so zvláštnym zreteľom na právne predpisy, ktoré sa dotýkajú osôb patriacich k národnostným menšinám. 

v kompetencii: podpredseda vlády SR pre vedomostnú spoločnosť, európske záležitosti, ľudské práva a menšiny

Odporúčanie č. 4 zo IV. zasadania:
Strany zriadia ad hoc komisiu na vypracovanie porovnávacej štúdie o podpore slovenskej národnostnej menšiny v Maďarskej republike a maďarskej národnostnej menšiny v Slovenskej republike v oblasti vzdelávania, kultúry a osvety.

v kompetencii: Ministerstvo kultúry SR, Ministerstvo školstva SR, Úrad pre Slovákov žijúcich v zahraničí

Odporúčanie č. 8 zo IV. zasadania:
V rámci realizácie projektu rozšírenia Domu slovenskej kultúry v Békešskej Čabe preskúmať možnosti jeho finančného zabezpečenia.

v kompetencii: Ministerstvo kultúry SR

Odporúčanie č. 10 zo IV. zasadania:
Vytvoriť podmienky na dokončenie a vydanie alternatívnej učebnice pre výučbu dejepisu.

v kompetencii: Ministerstvo školstva SR

Odporúčanie č. 5 z V. zasadania:
Strany preskúmajú možnosť zabezpečenia dodatočných finančných prostriedkov potrebných pre zachovanie málotriednych škôl s vyučovacím jazykom slovenským v Maďarskej republike a vyučovacím jazykom maďarským v Slovenskej republike.

v kompetencii: Ministerstvo školstva SR

Odporúčanie č. 10 z V. zasadania v upravenej forme: 
Slovenská strana preskúma možnosť poskytovania podpory pre činnosť odborných organizácií vykonávajúcich výskum v oblasti regionálneho školstva a pomáhajúcich tým v odbornej, metodickej a pedagogickej práci regionálneho školstva v maďarskom jazyku v Slovenskej republike: Zväz maďarských pedagógov na Slovensku a Pedagogický inštitút Comenius. 
Maďarská strana preskúma možnosť poskytovania pravidelnej podpory pre Výskumný ústav Slovákov v Maďarsku v rámci rozpočtu Celoštátnej slovenskej samosprávy.

v kompetencii: Ministerstvo školstva SR

Pre slovenskú stranu:

Odporúčania č. 1.2 z III. zasadania v upravenej forme:
V rámci usporiadania vzťahov medzi štátom a cirkvami v súlade so zákonom                         č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam preveriť jeho plnenie smerom k Reformovanej kresťanskej cirkvi na Slovensku. 

v  kompetencii: Ministerstvo kultúry SR, podpredseda vlády SR pre vedomostnú spoločnosť, európske záležitosti, ľudské práva a menšiny

Odporúčanie č. 14 zo IV. zasadania:
V rámci prípravy zákona o financovaní kultúry upraviť aj financovanie rozvoja a šírenia kultúry národnostných menšín.

v kompetencii: Ministerstvo kultúry SR 

*Odporúčanie č. 17 zo IV. zasadania v upravenej forme:
Posúdiť možnosti obnovenia bezplatnej jazykovej a odbornej prípravy na univerzitné prijímacie skúšky v Slovenskej republike pre absolventov slovenských stredných škôl v Maďarskej republike.

v kompetencii: Ministerstvo školstva SR

Odporúčanie č. 7 z V. zasadania:
Slovenská strana bude podporovať zabezpečenie satelitného vysielania programu Slovenskej televízie alebo jej špeciálneho denného vysielania programových relácií vyhotovených vo vlastnej tvorbe pre tento účel a voľného prístupu k nim pre Slovákov v Maďarskej republike.

v kompetencii: Ministerstvo kultúry SR

Odporúčanie č. 9 z V. zasadania v upravenej forme:
Slovenská strana bude naďalej zabezpečovať náležité materiálne predpoklady fungovania a rozvoja Univerzity J. Selyeho v Komárne.

v kompetencii: Ministerstvo školstva SR

Odporúčanie č. 11 z V. zasadania:  
Slovenská strana preskúma možnosť, aby maďarské kultúrne inštitúcie delimitované do právomoci VÚC mali vytvorené vhodné materiálne podmienky na garantovanie úplnej a efektívnej činnosti.  V prípade Jókaiho divadla v Komárne a divadla Thália v Košiciach podporí ich divadelné vystúpenia mimo hraníc VÚC, do ktorého pôsobnosti patria. 

v kompetencii: Ministerstvo kultúry SR

Pre maďarskú stranu:

Odporúčanie č. 4 z I. zasadania: 
Legislatívne riešiť zastúpenie slovenskej národnostnej menšiny v parlamente Maďarskej republiky.
 
Odporúčanie č. 2.5 z III. zasadania v upravenej forme:
V zmysle predchádzajúceho odporúčania zabezpečiť osadenie pamätnej tabule Jána Kollára v Budapešti a jej umiestnenie na dôstojnom mieste.

Odporúčanie č. 21 zo IV. zasadania v upravenej forme:
Nájsť zdroje na dofinancovanie  plánu  rozšírenia a rekonštrukcie budovy Slovenského gymnázia, Základnej školy a internátu v Békešskej Čabe. 

Odporúčanie č. 22 zo IV. zasadania v upravenej forme:
Preskúmať možnosti  vydávania časopisov pre slovenskú menšinu a na to  potrebné  finančné zabezpečenie a hľadať systémové riešenie pre systematickú a pravidelnú podporu týždenníka Ľudové noviny.  

Odporúčanie č. 12 z V. zasadania:
Maďarská strana podporí rozšírenie a zlepšenie obsahovej stránky výučby slovenského jazyka a výučby v slovenskom jazyku vrátane všeobecnovzdelávacích predmetov.

Odporúčanie č. 14 z V. zasadania:
Maďarská strana bude presadzovať v Rade pre rozhlasové a televízne vysielanie zabezpečenie vhodnejších vysielacích termínov slovenských národnostných relácií a ich repríz vo verejnoprávnej Maďarskej televízii . 

Odporúčanie č. 15 z V. zasadania:
Maďarská strana podporí vytváranie náležitých podmienok tvorby a vysielania slovenských národnostných relácií vo verejnoprávnom Maďarskom rozhlase, ako aj ich celoplošného príjmu s osobitným zreteľom na územie obývané menšinou.

Prehľad odporúčaní z predchádzajúcich zasadaní zmiešanej komisie, ktorých plnenie strany naďalej považujú za svoju úlohu:

Pre obidve strany:

Odporúčanie č. 5 zo IV. zasadania:
Preskúmať možnosti finančnej podpory vybudovania a fungovania siete slovenských regionálnych kultúrnych centier v Maďarskej republike a maďarských regionálnych kultúrnych centier v Slovenskej republike.

v kompetencii: Ministerstvo kultúry SR

Odporúčanie č. 6 zo IV. zasadania: 
Spoločným úsilím napomáhať vykonávanie religiózneho života veriacich hlásiacich sa k slovenskej a maďarskej národnostnej menšine v materinskom jazyku vrátane výuky a prípravy nových kňazov. 

v kompetencii: Ministerstvo kultúry SR, Ministerstvo školstva SR 

Odporúčanie č. 7 zo IV. zasadania: 
Vypracovať spoločný projekt komplexnej rekonštrukcie a spoločného využívania kaštieľa v Borši  za pomoci spoločného materiálneho zabezpečenia, vykonať kroky za účelom získania prostriedkov pre spoločný projekt z rozvojových programov Európskej únie a pri príležitosti 300. výročia Rákóciho povstania zrealizovať rekonštrukciu rodného domu (Fr. Rákóciho) v období rokov 2003 – 2011.

v kompetencii: Ministerstvo kultúry SR

*Odporúčanie č. 11 zo IV. zasadania v upravenej forme:
Strany sa budú usilovať o rozvoj knižníc s fondom kníh v slovenskom jazyku v Maďarskej republike a knižníc s fondom kníh v maďarskom jazyku v Slovenskej republike, so zvláštnym zreteľom na zvyšovanie ich stavov a rozvoj informatiky. Strany preskúmajú možnosť podporovania osvetových knižníc fungujúcich v prvom rade v prihraničných regiónoch  navštevovaných maďarskými čitateľmi na Slovensku a slovenskými čitateľmi v Maďarsku, vzniku mobilných knižníc a neustálu starostlivosť o dokumenty v slovenskom a maďarskom jazyku. 

v kompetencii: Ministerstvo kultúry SR

Odporúčanie č. 13 zo IV. zasadania:
Posúdiť možnosti ďalších foriem spolupráce s vedúcimi vzdelávacích ústavov prijímajúcej strany pri výbere slovenských hosťujúcich pedagógov v Maďarskej republike a maďarských hosťujúcich pedagógov v Slovenskej republike, vybratých na základe tendrov. 

v kompetencii: Ministerstvo školstva SR

*Odporúčanie č. 16 zo IV. zasadania v upravenej forme:
Strany budú podporovať mapovaciu činnosť Múzea maďarskej kultúry na Slovensku zameranú na pamätné miesta maďarskej národnostnej menšiny na Slovensku a podniknú kroky za účelom spoločnej realizácie rekonštrukčných prác Madáchovho kaštieľa  v Dolnej Strehovej.

v kompetencii: Ministerstvo kultúry SR

Odporúčanie č. 1 z V. zasadania:
Zmiešaná komisia odporúča, aby sa strany vzájomne informovali o návrhoch oboch štátov a prípadne spolupracovali pri príprave a prijímaní noriem Európskej únie v oblasti menšinovej politiky.

v kompetencii: podpredseda vlády SR pre európske záležitosti, ľudské práva a menšiny, Ministerstvo zahraničných vecí SR

Odporúčanie č. 2 z V. zasadania: 
Strany posúdia možnosť poskytovania, resp. zvýšenia podpory na zabezpečenie činnosti mimovládnych organizácií pôsobiacich v oblasti rozvoja jazykovej a kultúrnej identity slovenskej  národnostnej menšiny v Maďarskej republike a maďarskej národnostnej menšiny v Slovenskej republike.

v kompetencii: Ministerstvo kultúry SR

Odporúčanie č. 4 z V. zasadania:
Zmiešaná komisia odporúča, aby strany preskúmali možnosť zriadenia Výchovno-vzdelávacieho a doškoľovacieho strediska Celoštátnej slovenskej samosprávy na území Slovenskej republiky a podpory jeho prevádzky.

v kompetencii: Ministerstvo školstva SR, Úrad pre Slovákov žijúcich v zahraničí

Odporúčanie č. 6 z V. zasadania: 
Zmiešaná komisia podporuje uzavretie slovensko-maďarskej dohody o starostlivosti o vojnové hroby. 

do pozornosti Ministerstva vnútra SR

Pre slovenskú stranu:

Odporúčanie č. 2.4 z III. zasadania:
Podporovať kontinuálne vzdelávanie v Slovenskej republike v oblasti osvety pre odborníkov slovenskej národnosti z Maďarskej republiky, resp. vysielanie osvetových pracovníkov pre potreby regionálnych kultúrnych centier Slovákov v Maďarskej republike.

v kompetencii: Ministerstvo kultúry SR

Odporúčanie č. 8 z V. zasadania:
Slovenská strana bude podporovať spoluprácu kultúrnych, vedeckých a školských inštitúcií Celoštátnej slovenskej samosprávy s príslušnými štátnymi inštitúciami Slovenskej republiky (napr. Slovenská akadémia vied, Slovenské národné múzeum, Štátny archív SR, Slovenský filmový ústav, Národné osvetové centrum, Divadelný ústav Ministerstva kultúry, Metodické centrum Ministerstva školstva) 

v kompetencii: Ministerstvo školstva SR, Ministerstvo kultúry SR, Úrad pre Slovákov žijúcich v zahraničí

Pre maďarskú stranu:

Odporúčanie č. 19 zo IV. zasadania: 
Zabezpečiť finančné, materiálne a odborné podmienky pre efektívnejšiu činnosť škôl s vyučovacím jazykom slovenským v Maďarskej republike. 

Odporúčanie č. 25 zo IV. zasadania:
Podporiť úsilie slovenskej samosprávy zamerané na vytvorenie slovenského evanjelického misijného strediska v Budapešti (tzv. Lutherov dom).

Odporúčanie č. 26 zo IV. zasadania v upravenej forme: 
Preskúmať na základe návrhu Slovenskej menšinovej samosprávy v Budapešti možnosť prípravy realizačnej štúdie na vytvorenie slovenského kultúrneho centra v objekte tzv. Bobuľovho paláca v Budapešti alebo v inom vhodnom objekte. 

Odporúčanie č. 13 z V. zasadania: 
Maďarská strana zabezpečí náležité finančné predpoklady pre národnostnú výchovu v materských školách, pre národnostné vyučovanie a internáty tak, aby nedošlo k zníženiu objemu finančných prostriedkov zo štátneho rozpočtu. 

Odporúčanie č. 16 z V. zasadania:
V rámci Bolonského procesu zabezpečiť zvýšenú materiálnu podporu pre vysokoškolské inštitúcie zamerané na vzdelávanie súvisiace s jazykom a kultúrou slovenskej menšiny v rámci bakalárskeho a magisterského štúdia. V záujme ďalšieho vzdelávania slovenskej inteligencie preskúmať možnosť zabezpečenia získanie druhého, resp. ďalšieho odborného vzdelania v oblasti slovenskej národnostnej kultúry v rámci štátom financovaného vzdelávania.